b'\n_START_ARTICLE_\nAntoine de Saint-Exup\xc3\xa9ry\n_START_SECTION_\nOtro\xc5\xa1tvo in mladost\n_START_PARAGRAPH_\nRodil se je v stari pode\xc5\xbeelski plemi\xc5\xa1ki dru\xc5\xbeini o\xc4\x8detu vikontu Jeanu de Saint-Exup\xc3\xa9ryju in materi Marie Boyer de Fonscolombe. Bil je tretji od petih otrok. Imel je tri sestre: Marie-Madeleine (1897-1927), Simone (1898-1978) in Gabrielle, ter brata Fran\xc3\xa7oisa. O\xc4\x8de je bil zavarovalni\xc5\xa1ki agent in je umrl \xc5\xa1e preden je bilo Antoineu \xc5\xa1tiri leta. Pou\xc4\x8devala ga je mati. Kon\xc4\x8dal je jezuitsko \xc5\xa1olo v Le Mansu in se u\xc4\x8dil v \xc5\xa0vici.\n_START_SECTION_\nIzginotje med letom\n_START_PARAGRAPH_\nZve\xc4\x8der 31. julija 1944 je vzletel s Korzike v lovskem letalu Lockheed P-38 Lightning in ga niso nikoli ve\xc4\x8d videli. Na izvidni\xc5\xa1kem poletu bi moral zbrati podatke o nem\xc5\xa1kih premikih okrog doline Rone pred operacijo Dragoon, zavezni\xc5\xa1kim izkrcanjem v ju\xc5\xbeni Franciji._NEWLINE_Leta 1998 je ribi\xc4\x8d Jean-Claude Bianco na\xc5\xa1el srebrno identifikacijsko zapestnico z imenoma de Saint-Exup\xc3\xa9ryja in njegove \xc5\xbeene Consuele ter njegovih zalo\xc5\xbenikov Reynala in Hitchcocka, ki je bila zataknjena za kos materiala, verjetno iz njegove letalske obleke. _NEWLINE_Potaplja\xc4\x8d Luc Vanrell je leta 2000 na\xc5\xa1el razbitino letala P-38 ob marseillski obali. Ostanke letala so dosegli oktobra 2003. 7. aprila 2004 so preiskovalci iz Francoskega podmorskega arheolo\xc5\xa1kega oddelka potrdili da je bilo letalo res de Saint-Exup\xc3\xa9ryjeva izvidni\xc5\xa1ka izpeljanka F-5B. Niso na\xc5\xa1li nobenih prask ali lukenj, ki bi bile posledice strelnega oro\xc5\xbeja, vendar so re\xc5\xa1ili le majhen del letala. Junija 2004 so dele dali v Muzej letalstva in astronavtike v Le Bourgetu._NEWLINE_Mesto strmoglavljenja in najdene zapestnice le\xc5\xbei manj kot 80\xc2\xa0km po morju od mesta kjer so v Carqueiranneu na\xc5\xa1li neidentificiranega francoskega vojaka, tako da so mogo\xc4\x8de telo nekaj dni po strmoglavljenju nosili morski tokovi, kar pa sicer ni potrjeno.'